月中觀梅
作者：方岳
朝代：宋

paragraphs: 江南地暖得春早，老眼觀梅嘗草草。
今冬最暖春最遲，忽憶誠齋南海藁。
解道晴暄殊欠寒，城中未有梅花看。
却入山深最寒處，雪照冰溪纔一樹。
乃知山中人，不受人閒塵。
寧使風饕雪虐寒到骨，轉寒轉有寒精神。
荒厓之底，野水之濱。
太虛爲室天爲鄰，只有明月情相親。
一團不冰今夜月，一片不飛今歲雪。
雪意自怕老夫寒，月意寧知老夫拙。
呼上山來强索詩，一花兩花春未知。
南枝儘遲遲儘奇，槎牙不要東風吹。
酣晴釀日付桃李，定自不肯君同時。
舉杯吞月和花嚼，月自寄胸花不覺。
少焉花亦到胸中，各自去尋詩約莫。